謝鷴和公儀
作者：梅堯臣
朝代：宋

paragraphs: 聞有白鷴夢，遂作白鷴詩。
詩記白鷴語，意公於鶴私。
公意無薄厚，爾將聽我辭。
朝給一瓢水，晝給一盎糜。
曾不令爾渴，曾不令爾饑。
事事不異鶴，安得於鶴疑。
鶴鳴爾不和，鶴舞爾不隨。
無以一供悅，飽食番頑癡。
公所念爾久，李白當畜之。
白固有篇詠，公偶未暇爲。
遣爾心不平，謂此鈍見遺。
我持爾此意，請公吟莫遲。
公便納我言，濡筆灑淋漓。
書爾在南言，野羽霜雪披。
弄啄紅豆實，飛上桄榔枝。
翡翠不敢顧，孔雀不敢窺。
將擬是白鳳，脩尾晝漣漪。
虺頸而雞首，峨峨如有儀。
而今與鶴爭，此識固已卑。
公初待爾厚，鷴兮知不知。